Univerzita Konštantína Filozofa v Nitre

Zásady volieb do Akademického senátu
Univerzity Konštantína Filozofa v Nitre 

 
Čl. 1 
Úvodné ustanovenie 
1. Tieto zásady volieb upravujú podrobnosti o vyhlásení a priebehu volieb do Akademického senátu Univerzity Konštantína Filozofa v Nitre (ďalej iba „AS UKF“).
2. AS UKF tvoria volení zástupcovia akademickej obce UKF. Akademickú obec a členstvo v akademickej obci UKF upravuje Štatút UKF.
3. Akademická obec UKF sa člení na zamestnaneckú a študentskú časť. Každá z oboch častí akademickej obce volí svojich zástupcov do AS UKF samostatne. Študentská časť akademickej obce volí svojich zástupcov do AS UKF po fakultách. 

Čl. 2
 Zloženie a funkčné obdobie AS UKF 
1. AS UKF má dvadsaťsedem (27) členov. Zastúpenie členov akademických obcí jednotlivých súčastí UKF je nasledujúce: za každú fakultu päť (5) členov, z toho traja (3) sú členovia zamestnaneckej časti akademickej obce príslušnej fakulty, dvaja (2) sú členovia študentskej časti akademickej obce príslušnej fakulty a dvaja (2) zamestnanci UKF sú členovia ďalších súčastí UKF. 
2. Funkčné obdobie AS UKF a funkčné obdobie členov zamestnaneckej a študentskej časti AS UKF určuje Štatút UKF.
3. Ak nastane spor o skutočnosť spôsobujúcu zánik členstva v AS UKF u niektorého z jeho členov, o spornej otázke rozhodne s konečnou platnosťou Predsedníctvo AS UKF .

Čl. 3
Volebné právo
1. Každý člen akademickej obce UKF má právo voliť.  
1. Funkcia člena AS UKF je nezlučiteľná s funkciou rektora, prorektora, dekana, prodekana, kvestora, tajomníka fakulty a vedúceho súčasti UKF.

Čl. 4 
Vyhlásenie volieb 
1. Voľby do AS UKF na príslušné funkčné obdobie vyhlasuje predseda AS UKF alebo predsedníctvom poverený člen Predsedníctva AS UKF so súhlasom Predsedníctva AS UKF. 
2. Dátum volieb do AS UKF musí byť oznámený akademickej obci minimálne 30 (tridsať) kalendárnych dní pred ich konaním. Voľby sa musia uskutočniť najneskôr 14 (štrnásť) kalendárnych dní  pred skončením funkčného obdobia odstupujúceho senátu. 
3. Oznámenie o konaní volieb do AS UKF sa zverejňuje na oznamovacích tabuliach AS UKF, oznamovacích tabuliach akademických senátov fakúlt a na webovom sídle univerzity. O konaní volieb sú písomne informovaní rektor univerzity a dekani fakúlt.  
4. Oznámenie o vyhlásení volieb musí obsahovať: 
a) dátum a čas konania volieb, 
b) volebné miesta, 
c) meno predsedu volebnej komisie s udaním adresy jeho pracoviska, kontaktné čísla telefónu, e-mailovú adresu, v prípade volieb do študentskej časti AS UKF mená všetkých členov volebnej komisie a ich adresy pracoviska, resp. ubytovania v študentskom domove a e-mailovú adresu, 
d) spôsob navrhovania kandidátov, 
e) termín a spôsob vyhlásenia výsledkov volieb. 

Čl. 5 
Konanie volieb 
1. Voľby organizuje a zabezpečuje Volebná komisia pre voľby do AS UKF (ďalej len „volebná komisia“) samostatne pre zamestnaneckú časť akademickej obce a samostatne pre študentskú časť akademickej obce. Členov volebnej komisie a predsedu volebnej komisie schvaľuje Predsedníctvo AS UKF. Členom volebnej komisie nemôže byť kandidát na člena AS UKF. 
2. Neanonymné návrhy kandidátov za zamestnaneckú časť akademickej obce predkladajú členovia zamestnaneckej časti akademickej obce UKF predsedovi volebnej komisie písomne cez podateľňu do 12.00 hod. sedem (7) kalendárnych dní pred dňom konania volieb. 
3. Predseda volebnej komisie si po uzavretí registrácie kandidátov za zamestnaneckú časť akademickej obce vyžiada od navrhnutých kandidátov ich písomný súhlas s kandidatúrou, súhlas so zverejnením osobných údajov za účelom volieb a ich stručný pracovný životopis. 
4. Neanonymné návrhy kandidátov za študentskú časť akademickej obce predkladajú členovia študentskej časti akademickej obce UKF na predpísanom tlačive osobne ľubovoľnému členovi volebnej komisie do 16.00 hod. sedem (7) kalendárnych dní pred dňom konania volieb. Súčasťou návrhu je stručný pracovný životopis kandidáta a písomný súhlas navrhovaného kandidáta s kandidatúrou a so zverejnením osobných údajov uvedených v životopise. 
5. Volebná komisia na svojom zasadnutí minimálne päť (5) kalendárnych dní pred konaním volieb potvrdí a zverejní na webovom sídle a oznamovacích tabuliach volebnú listinu kandidátov do AS UKF podľa jednotlivých fakúlt a ostatných súčastí UKF v abecednom poradí. 
6. Člen volebnej komisie vydá zamestnancom hlasovací lístok na základe legitimácie preukazom zamestnanca. Skutočnosť, že si volič hlasovací lístok prevzal, zaznačí volebná komisia pri mene voliča v zozname voličov. Každý volič môže hlasovať iba raz.
7. Člen volebnej komisie vydá študentom hlasovací lístok na základe legitimácie študentským preukazom. Skutočnosť, že si volič hlasovací lístok prevzal, zaznačí volebná komisia pri mene voliča v zozname voličov. Každý volič môže hlasovať iba raz.
8. Na hlasovacom lístku, ktorý dostane každý člen príslušnej časti akademickej obce pri registrácii, sú v abecednom poradí s poradovým číslom uvedení kandidáti z príslušnej časti akademickej obce. V študentskej časti akademickej obce sú uvedení len kandidáti za fakultu (študijný program, ročník, stupeň štúdia), na ktorej je člen akademickej obce zapísaný. Súčasne je na lístku uvedené, aký maximálny počet z navrhnutých kandidátov môže volič vyznačiť a akým spôsobom. Hlasovací lístok upravený iným spôsobom je neplatný.
9.	Do AS UKF sú zvolení kandidáti, ktorí získali najväčší počet hlasov s umiestnením v poradí podľa stanoveného počtu členov pre každú fakultu a ostatné organizačné súčasti UKF.
10.	Zvolený je kandidát, ktorý získal najväčší počet hlasov. V prípade rovnosti počtu získaných hlasov kandidátmi na poslednom zvoliteľnom mieste určí poradie kandidátov žreb. Žrebovanie kandidátov uskutoční volebná komisia.
11.	Po skončení volieb volebná komisia spočíta hlasy odovzdané jednotlivým kandidátom a vyhodnotí výsledky volieb. Z priebehu a z výsledkov volieb volebná komisia vypracuje zápis, ktorý podpíšu všetci členovia volebnej komisie ihneď po sčítaní hlasov. Najneskôr do dvadsaťštyri (24) hodín po skončení volieb vyhlási predseda volebnej komisie výsledky volieb a odovzdá podpísanú zápisnicu s výsledkami volieb predsedovi AS UKF alebo členovi Predsedníctva AS UKF povereného výkonom funkcie predsedu AS UKF. 
12. 	Predseda odstupujúceho AS UKF najneskôr štrnásť (14) kalendárnych dní po ukončení funkčného obdobia odstupujúceho AS UKF zvolá ustanovujúce zasadnutie AS UKF. 
13. Voľby do AS UKF sa za mimoriadnej situácie, núdzového stavu alebo výnimočného stavu (ďalej len „mimoriadna situácia”) môžu uskutočniť prostredníctvom on-line informačných systémov, pričom musí byť zabezpečené anonymné hlasovanie. Spôsob vyhlásenia a realizácie volieb počas mimoriadnej situácie určí predsedníctvo AS UKF. 
 
Čl. 6
Doplňujúce voľby 
1. Doplňujúce voľby sa organizujú podľa rovnakých zásad ako riadne voľby.   
2. Pri vzniku novej fakulty sa počet členov AS UKF zvyšuje o počet členov, ktorý prináleží fakulte, ak do skončenia funkčného obdobia AS UKF zostáva viac ako šesť (6) mesiacov. Zástupcovia novej fakulty do AS UKF sú zvolení v doplňujúcich voľbách. 
3. Ak sa počas funkčného obdobia AS UKF niektoré fakulty zlúčia, resp. zrušia, upraví sa počet členov AS UKF o počet členov, ktorý prináležal zrušenej, resp. zlúčenej fakulte, a to dňom zrušenia fakulty, resp. zriadenia novej fakulty, ktorá vznikla zlúčením. 
4. V prípade vytvorenia novej fakulty, ktorá vznikla zlúčením, sa postupuje podľa ods. 2. 
5. Funkčné obdobie člena AS UKF, ktorý bol zvolený do AS UKF v doplňujúcich voľbách, končí uplynutím riadneho funkčného obdobia člena AS UKF, ktorému členstvo zaniklo. 
 
Čl. 7
Výkladové pravidlo
1. V prípade riešenia situácie, ktorá nie je v týchto zásadách volieb upravená, alebo je nimi upravená vzhľadom na vzniknutú situáciu nedostatočne, postup určí Predsedníctvo AS UKF, ktoré si môže k danej situácii vyžiadať stanovisko Volebnej komisie AS UKF.

Čl. 8 
Záverečné ustanovenie 
1. Tieto Zásady volieb do AS UKF rušia Zásady volieb do AS UKF schválené AS UKF dňa
 8. októbra 2018.
2. Tieto Zásady volieb do AS UKF v Nitre sú platné a účinné dňom ich schválenia v AS UKF v Nitre dňa 5. júna 2023.

 
   
    doc. PaedDr. Gabriela Pavlovičová, PhD.                             prof. RNDr. Libor Vozár, CSc.

